Mestská časť Bratislava-Nové Mesto
––––––––––––––––––––––––––––––––––
Materiál na rokovanie
Miestnej rady
dňa 29.09.2015

Návrh na schválenie Rokovacieho poriadku Miestneho zastupiteľstva mestskej časti Bratislava –Nové Mesto 
a
návrh na zrušenie Štatútu mestskej časti Bratislava-Nové Mesto

Predkladá: 						Materiál obsahuje:                                                                      
Ing. Mgr. Ľubomír Baník                          	 	1.   Návrh uznesenia 
prednosta MÚ BNM 					2.   Dôvodovú správu
 		3.   návrh Rokovacieho poriadku 	
4.   pôvodný Rokovací poriadok	  

Spracovateľ:                                  	         		 Stanovisko právnej skupiny:
Mgr. Marianna Moravcová Tomčíková	      	 - zapracované v texte
vedúca oddelenia PPČESČaSP			

Ing. Kristína Štofková
zástupca prednostu

Júlia Červenková
vedúca oddelenia organizačného 
a evidencie obyvateľov

Mgr. Jana Biharyová
referent oddelenia PPČESČaSP

Ing. Zuzana Miškovská
referent oddelenia VSSBaNP

Na rokovanie prizvať:
spracovateľa                        

september 2015

Návrh uznesenia:

Miestna rada  

po prerokovaní materiálu

o d p o r ú č a

Miestnemu zastupiteľstvu    

A: 	s c h v á l i ť

Rokovací poriadku Miestneho zastupiteľstva mestskej časti Bratislava–Nové Mesto

B:	z r u š i ť

a)	uznesenie č. 5/12 zo dňa 16.06.2011, ktorým bol schválený Štatút mestskej časti Bratislava – Nové Mesto
b)	uznesenie č. 6/04 zo dňa 20.09.2011, ktorým bol schválený Dodatok č. 1 k Štatútu mestskej časti Bratislava – Nové Mesto
c)	uznesenie č. 15/07 zo dňa 12.02.2013, ktorým bol schválený Dodatok č. 2 k Štatútu mestskej časti Bratislava – Nové Mesto
d)	uznesenie č. 17/13 zo dňa 11.06.2013, ktorým bol schválený Dodatok č. 3 k Štatútu mestskej časti Bratislava – Nové Mesto

- bez pripomienok

- s pripomienkami

D ô v o d o v á   s p r á v a

Predkladaný je návrh Rokovacieho poriadku Miestneho zastupiteľstva mestskej časti Bratislava–Nové Mesto, ktorým sú upravené pravidlá, podmienky, spôsob prípravy miestneho zastupiteľstva, zvolávanie zasadnutí a priebeh rokovania miestneho zastupiteľstva, uznášanie a prijímanie uznesení a ďalších rozhodnutí, spôsob hlasovania a spôsob kontroly ich plnenia. Súčasťou predkladaného návrhu je štandardizácia formy materiálov, ktoré sú určené k prerokovaniu miestnemu zastupiteľstvu. Navrhuje sa, aby materiály na rokovanie miestneho zastupiteľstva boli predkladané len v elektronickej forme.  

Podľa ustanovenia § 11 ods. 4 písm. k) zákona č. 369/1990 Zb. o obecnom zriadení: „Obecné zastupiteľstvo rozhoduje o základných otázkach života obce, najmä je mu vyhradené schvaľovať štatút obce, rokovací poriadok obecného zastupiteľstva a zásady odmeňovania poslancov.“ 

Podľa ustanovenia § 12 ods. 12 zákona o obecnom zriadení:
„Podrobné pravidlá o rokovaní obecného zastupiteľstva upraví rokovací poriadok obecného zastupiteľstva.“

Podľa ustanovenia Čl. 18 ods. 6 Štatútu hlavného mesta Slovenskej republiky Bratislavy (ďalej len „Štatút“): „Rokovanie miestneho zastupiteľstva upravuje rokovací poriadok miestneho zastupiteľstva, ktorý schvaľuje miestne zastupiteľstvo.“

Nakoľko prax ukázala, že súčasný rokovací poriadok nie vždy jednoznačne upravuje pravidlá rokovania miestneho zastupiteľstva, považujeme predložený návrh na prínos pre ďalšiu prácu miestneho zastupiteľstva.

Účelom predloženého návrhu je predísť problematickým situáciám, ktoré by mohli vzniknúť z nejasných pravidiel rokovania miestneho zastupiteľstva, zároveň z dôvodu ekologického smerovania mestskej časti sa zavádza elektronická forma distribúcie materiálov určených na prerokovanie orgánom mestskej časti. Z uvedených dôvodov sa odporúča prijatie nového rokovacieho poriadku, ktorý v plnom rozsahu nahrádza doterajší rokovací poriadok. Prijatím návrhu rokovacieho poriadku sa zároveň zrušujú uznesenia miestneho zastupiteľstva, ktorými bol schválený pôvodný rokovací poriadok (vrátane jeho dodatkov č. 1 až č. 2.).

Návrh na zrušenie uznesenia č. 5/12 zo dňa 16.06.2011, ktorým bol schválený Štatút mestskej časti Bratislava – Nové Mesto (ďalej len „štatút MČ“) a nasl. uznesení č. 6/04 zo dňa 20.09.2011, uznesenie č. 15/07 zo dňa 12.02.2013 a č. 17/13 zo dňa 11.06.2013, ktorým boli schválené dodatky č. 1 až č. 3 k štatútu MČ, vychádza z právnych skutočností, že prijatie štatútu MČ nemá oporu v platnom právnom poriadku Slovenskej republiky. 

Podľa ustanovenia § 1 ods. 1 veta prvá zákona o obecnom zriadení: „Obec je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt.“.

Podľa ustanovenia § 1a zákona č. 377/1990 Zb. o hlavnom meste Slovenskej republiky Bratislave v znení neskorších predpisov (ďalej len „zákon o hlavnom meste SR Bratislave“)
(1) Bratislava je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt (ďalej len „obyvateľ"). Bratislava vykonáva územnú samosprávu patriacu obci (ďalej len „samospráva Bratislavy") a plní úlohy štátnej správy prenesené na obec zákonom (ďalej len „prenesená pôsobnosť").
(2) Mestská časť je územným samosprávnym a správnym celkom Bratislavy; združuje obyvateľov, ktorí majú na jej území trvalý pobyt. Mestská časť vykonáva samosprávu Bratislavy a prenesenú pôsobnosť v rozsahu vymedzenom zákonom a štatútom Bratislavy; v tomto rozsahu má postavenie obce.“

Podľa ustanovenia § 11 ods. 5 zákona o hlavnom meste SR Bratislave:
„Mestskému zastupiteľstvu je vyhradené
a)	schvaľovať štatút a jeho dodatky,
b)	schvaľovať územný plán Bratislavy a celomestské koncepcie rozvoja jednotlivých oblastí života v Bratislave,
c)	uznášať sa na všeobecne záväzných nariadeniach Bratislavy,
d)	určovať pravidlá nakladania s majetkom Bratislavy a so štátnym majetkom prenechaným Bratislave a schvaľovať najdôležitejšie úkony týkajúce sa tohto majetku a kontrolovať hospodárenie s ním,
e)	schvaľovať rozpočet Bratislavy, jeho zmeny a záverečný účet, ako aj kontrolovať čerpanie rozpočtu a uznášať sa na rozpočtových opatreniach,
f)	zriaďovať a zrušovať účelové mimorozpočtové fondy,
g)	rozhodovať o prijatí úveru alebo pôžičky, ktoré budú splácané z rozpočtu Bratislavy,
h)	vyhlasovať miestne referendum Bratislavy podľa § 8,
i)	zriaďovať, zrušovať a kontrolovať rozpočtové a príspevkové organizácie celomestského charakteru a na návrh primátora vymenúvať a odvolávať ich riaditeľov, zakladať a zrušovať obchodné spoločnosti a iné právnické osoby a schvaľovať zástupcov do ich štatutárnych a kontrolných orgánov, ako aj schvaľovať majetkovú účasť v inej právnickej osobe,
j)	delegovať zástupcov do školských rád,
k)	zriaďovať mestskú políciu a schvaľovať jej organizáciu,
l)	schvaľovať združovanie prostriedkov a účasť Bratislavy v regionálnych združeniach,
m)	určovať plat a odmenu primátora a odmenu mestského kontrolóra a plat hlavného architekta Bratislavy,
n)	schvaľovať poriadok odmeňovania poslancov a členov komisií,
o)	uznášať sa v rozsahu vymedzenom štatútom na veciach podľa § 6a ods. 2 a § 7b ods. 2.“

Podľa ustanovenia § 15 ods. 2 zákona o hlavnom meste SR Bratislave: „Miestnemu zastupiteľstvu je  vyhradené
a)	uznášať sa na všeobecne záväzných nariadeniach s platnosťou pre mestskú časť,
b)	vydávať písomné stanovisko k návrhu štatútu a jeho dodatkov podľa § 7b ods. 3,
c)	určovať pravidlá nakladania s majetkom mestskej časti a so zvereným majetkom v súlade so štatútom,
d)	schvaľovať rozpočet mestskej časti, jeho zmeny a záverečný účet, ako aj kontrolovať čerpanie rozpočtu a uznášať sa na rozpočtových opatreniach,
e)	zriaďovať a zrušovať účelové mimorozpočtové fondy,
f)	rozhodovať o prijatí úveru alebo pôžičky, ktoré budú splácané z rozpočtu mestskej časti,
g)	vyhlasovať miestne referendum mestskej časti podľa § 9,
h)	zriaďovať a zrušovať rozpočtové a príspevkové organizácie napojené na rozpočet mestskej časti a na návrh starostu vymenúvať a odvolávať ich riaditeľov,
i)	zakladať obchodné spoločnosti a iné právnické osoby a na návrh starostu vymenúvať a odvolávať členov orgánov týchto právnických osôb,
j)	schvaľovať združovanie prostriedkov a účasť mestskej časti v združeniach,
k)	určovať plat a odmenu starostu a odmenu miestneho kontrolóra,
l)	schvaľovať poriadok odmeňovania poslancov a členov komisií,
m)	uznášať sa v rozsahu vymedzenom štatútom na veciach podľa § 7a ods. 2 a § 7b ods. 2.“

Podľa ustanovenie § 15 ods. 3 zákona o hlavnom meste SR Bratislave: „Podrobnejšiu úpravu právomoci a pôsobnosti miestnych zastupiteľstiev a ich vzťahy k mestským orgánom upravuje štatút.“

Podľa ustanovenia Čl. 7 ods. 6 písm. a) Štatútu hlavného mesta Slovenskej republiky Bratislavy v platnom znení (ďalej len „Štatút“): „Mestskému zastupiteľstvu je vyhradené schvaľovať štatút a jeho dodatky.“

Podľa ustanovenia Čl. 18 ods. 4 Štatútu:
„Miestnemu zastupiteľstvu je vyhradené:
a)	uznášať sa na všeobecne záväzných nariadeniach s platnosťou pre mestskú časť (ďalej len „nariadenie mestskej časti“),
b)	vydávať písomné stanovisko k návrhu štatútu a jeho dodatkov,
c)	určovať pravidlá nakladania s majetkom mestskej časti a so zvereným majetkom v súlade so štatútom, 
d)	schvaľovať rozpočet mestskej časti, jeho zmeny a záverečný účet, ako aj kontrolovať čerpanie rozpočtu a uznášať sa na rozpočtových opatreniach,
e)	zriaďovať a zrušovať účelové mimorozpočtové fondy, 
f)	rozhodovať o prijatí úveru alebo pôžičky, ktoré budú splácané z rozpočtu mestskej časti, 
g)	vyhlasovať hlasovanie obyvateľov mestskej časti a zvolávať verejné zhromaždenie obyvateľov mestskej časti, 
h)	zriaďovať a zrušovať rozpočtové organizácie a príspevkové organizácie napojené na rozpočet mestskej časti a na návrh starostu vymenúvať a odvolávať ich riaditeľov, 
i)	zakladať a zrušovať obchodné spoločnosti a iné právnické osoby a na návrh starostu vymenúvať a odvolávať členov orgánov týchto právnických osôb,
j)	schvaľovať združovanie prostriedkov a účasť mestskej časti v združeniach, 
k)	voliť a odvolávať na návrh starostu zástupcu starostu a určovať mu okruh právomocí, voliť a odvolávať miestneho kontrolóra,
l)	určovať plat a odmenu starostu a odmenu miestneho kontrolóra, 
m)	určovať organizáciu miestneho úradu a schvaľovať poriadok odmeňovania zamestnancov mestskej časti, 
n)	schvaľovať poriadok odmeňovania poslancov a členov komisií, 
o)	schvaľovať plán hospodárskeho a sociálneho rozvoja mestskej časti, koncepcií a rozvojových programov, 
p)	schvaľovať územné plány zón, ktoré obstaráva mestská časť,
q)	rozhodovať o zavedení a zrušení miestnej dane, určovať náležitosti miestnej dane podľa osobitného predpisu,
r)	schvaľovať dohody o medzinárodnej spolupráci a členstvo mestskej časti v medzinárodnom združení podľa osobitného predpisu,
s)	určovať zásady ochrany a tvorby životného prostredia mestskej časti,
t)	rozhodovať o vedení evidencie pamätihodností mestskej časti, 
u)	predkladať mestskému zastupiteľstvu návrh na pomenovanie alebo zmenu názvu ulíc a iných verejných priestranstiev, 
v)	schvaľovať koncepciu a program rozvoja telesnej kultúry, utvárať podmienky na športovanie detí a rozvoj športu pre všetkých, 
w)	zriaďovať komisie ako svoje stále alebo dočasné poradné, iniciatívne a kontrolné orgány a určovať náplň ich práce, 
x)	zriaďovať miestny hasičský zbor, vymenúvať a odvolávať jeho veliteľa po schválení Okresným riaditeľstvom Hasičského a záchranného zboru v Bratislave spravidla na návrh Dobrovoľnej požiarnej ochrany,
y)	voliť a odvolávať prísediacich sudcov z radov občanov v obvode príslušného súdu podľa osobitného predpisu.“

Podľa ustanovenia Čl. 18 ods. 5 Štatútu:
„Miestne zastupiteľstvo rozhoduje o ďalších veciach, ktoré sú mu vyhradené týmto štatútom a osobitnými predpismi.“

Je nepochybné, že podľa zákona o obecnom zriadení do výhradnej kompetencie obecných  zastupiteľstiev patrí schvaľovanie štatútu, ktorý v systéme právnych predpisov zaraďujeme medzi interné právne normy a predstavuje základný normatívny vnútroorganizačný dokument obce. Zákon o obecnom zriadení je však lex generalis proti zákonu o hlavnom meste SR Bratislave, ktorý je lex specialis, a ktorý mimo iného upravuje aj vzťah mestského zastupiteľstva a miestnych zastupiteľstiev. 

Je potrebné v prvom rade rozlišovať aké je postavenie Bratislavy a aké je postavenie jej mestských častí v rámci zákonnej úpravy. Obcou je v plnom význame Bratislava (§ 1 ods. 1 veta prvá) ako samostatný územný samosprávny a správny celok Slovenskej republiky; združujúci osoby, ktoré majú na jej území trvalý pobyt. Právna subjektivita mestskej časti sa odvíja od základnej právnej subjektivity obce (Bratislavy). Mestská časť je územným samosprávnym a správnym celkom Bratislavy. Mestská časť vykonáva samosprávu Bratislavy a prenesenú pôsobnosť v rozsahu vymedzenom zákonom a štatútom Bratislavy (ďalej len „štatút") a v tomto rozsahu má postavenie obce (§ 1a ods. 2 zákona o hlavnom mete SR Bratislave). Právnu subjektivitu mestským častiam priznáva zákon hlavnom meste SR Bratislave (§ 2 ods. 2).  

Z uvedeného teda vyplýva, že právo prijať štatút patrí Bratislave. Podporu nachádzame aj v ustanovení § 11 ods. 5 zákona o hlavnom meste SR Bratislave, z ktorého vyplýva, že schvaľovanie štatútu patrí do výhradnej kompetencie mestského zastupiteľstva. 

Teda ako sme už vyššie uviedli Štatút ako základný vnútroorganizačný dokument určuje aké právomoci pri jeho prijímaní sú určené/vyhradené mestským častiam. Štatút nemá postavenie interného právneho aktu len vo vzťahu k Bratislave, ale aj smerom k mestským častiam, keďže upravuje vzťah hlavného mesta SR Bratislavy a jeho orgánov voči mestským častiam a ich orgánom. Súčasne platné znenie Štatútu nedáva miestnemu zastupiteľstvu žiadnu právomoc, z ktorej by bolo možné odvodiť prijatie vlastného štatútu pre mestskú časť. Nie je to ani potrebné, keďže ako je už vyššie uvedené zákon o obecnom zriadení v postavení lex generalis umožňuje obci prijať štatút, ale zákon o hlavnom meste SR Bratislave - lex specialis v § 11 ods. 5 určuje, že toto právo patrí výhradne mestskému zastupiteľstvu. 

Zotrvávanie na štatúte mestskej časti nepovažujeme z hľadiska súčasne platnej legislatívy za správne, keďže ako je zrejmé z vyššie citovaných častí zákona o obecnom zriadení, zákona o hlavnom meste SR Bratislave a Štatútu, ani v jednom právnom predpise nie je delegovaná právomoc pre miestne zastupiteľstvo prijať štatút mestskej časti. Mestskej časti patrí právo „vydávať písomné stanovisko k návrhu štatútu a jeho dodatkov“ /Čl. 18 ods. 4 písm. b) Štatútu/. Na základe uvedeného navrhujeme zrušiť uznesenie č. 5/12 zo dňa 16.06.2011, uznesenie č. 6/04 zo dňa 20.09.2011 a uznesenie č. 17/13 zo dňa 11.06.2013, ktorými bol prijatý Štatút mestskej časti Bratislava – Nové Mesto vrátane jeho troch dodatkov.